Steinhoff-skandaal: ‘Ek het niks verkeerd gedoen’Argieffoto: ANA Steinhoff se voormalige finansiële hoof het Woensdag aan LP’s gesê opgeblase winste, bates wat teen opgeblase waardes verkry is en die feit dat Steinhoff nie ŉ enkele ouditeur gehad het nie was die rede vir die rekeningkundige skandaal wat die maatskappy se aandeleprys in duie laat stort het. Ben la Grange het Woensdag voor die parlement se staande komitee oor finansies en openbare rekeninge getuig oor die Steinhoff-skandaal wat verlede jaar skokgolwe deur die sakewêreld gestuur het. La Grange het aan LP’s gesê hy dink nie hy het oortree nie, ondanks die feit dat hy verlede week uit sy konsultantposisie geskors is. “Van my kant af dink ek nie ek het enigiets verkeerd gedoen nie,” het hy gesê. Oor die opgeblase winste het La Grange gesê ŉ aankopemaatskappy wat skynbaar in wese nie werklik bestaan het nie en befonds is deur ŉ lening van Steinhoff, is opgestel. “Wat daar gebeur het, was dat daar hierdie aankopemaatskappy was en hierdie aankopemaatskappy het bykomende rabatte aan bedryfsmaatskappye betaal, daarom het die maatskappy wins getoon wat deur sy inkomstestaat gekom het.” Hy het toe vinger gewys na Markus Jooste, voormalige uitvoerende hoof van Steinhoff, wat tans strafregtelik ondersoek word. La Grange het gesê bates is teen opgeblase waardes verkry deur derdepartye “wat beïnvloed is deur die vorige uitvoerende hoof”. Hy het gesê hy het geglo dié partye is onafhanklik en die transaksies is geldig, maar dink nou die partye is deur Jooste beïnvloed. La Grange het in Januarie uitgetree as finansiële hoof, ŉ maand nadat Jooste bedank het. Hy het egter aangebly as konsultant vir Steinhoff-maatskappye in Frankryk en die VSA. Sy skorsing uit dié posisie is deur die Steinhoff-raad en -bestuur bevestig.